b"\n_START_ARTICLE_\nLlu\xc3\xafsa Moret Sabid\xc3\xb3\n_START_SECTION_\nBiografia\n_START_PARAGRAPH_\nNascuda a Barbastre el 1965, Llu\xc3\xafsa Moret aviat marx\xc3\xa0 a viure a Sant Boi. Va estudiar BUP i COU a l'Institut Joaquim Rubi\xc3\xb3 i Ors. Despr\xc3\xa9s es llicenci\xc3\xa0 en psicologia a la Universitat de Barcelona, el 1989, i posteriorment realitz\xc3\xa0 un M\xc3\xa0ster en t\xc3\xa8cniques d\xe2\x80\x99investigaci\xc3\xb3 social (UB 1992-1994) i un M\xc3\xa0ster en estudis de les dones i pol\xc3\xadtiques de G\xc3\xa8nere (DUODA/UB 1996-1998)._NEWLINE_Abans d'entrar en pol\xc3\xadtica, Moret va dedicar-se tant al sector p\xc3\xbablic com al privat, especialitzant-se en disseny i implementaci\xc3\xb3 de programes estrat\xc3\xa8gics i serveis de car\xc3\xa0cter social i comunitari. Tamb\xc3\xa9 va dirigir \xc3\xb2rgans p\xc3\xbablics en l'\xc3\xa0mbit de Programes Transversals de cicle de vida i g\xc3\xa8nere. Entre 2007 i 2014 fou Tinenta d'alcalde de Benestar i Ciutadania._NEWLINE_El 10 de maig de 2014, despr\xc3\xa9s de la ren\xc3\xbancia de Jaume Bosch, Llu\xc3\xafsa Moret fou escollida com a nova alcaldessa de Sant Boi. 14 regidors, els del PSC i els d'Iniciativa per Catalunya Verds (ICV), que havien arribat a un acord de govern a l'inici del mandat l'any 2011, van votar a favor d'aquesta mesura, mentre que el Partit Popular i Plataforma per Catalunya van votar als seus candidats (Marina Lozano, 5 vots, i David Parada, 3, respectivament). Posteriorment, el 10 de febrer d'aquell any, la pol\xc3\xadtica seria confirmada com a candidata a l'alcaldia per part dels PSC a les eleccions municipals del 2015. _NEWLINE_El 24 de maig de 2015 el PSC, amb Moret com a alcaldable, va guanyar les eleccions municipals a Sant Boi, aconseguint 10 regidors. El 13 de juny d'aquell mateix any, doncs, Moret va ser reelegida com a alcaldessa gr\xc3\xa0cies als vots a favor dels 10 regidors del PSC i 4 d'ICV, que feien honor aix\xc3\xad a l'acord de govern exposat amb anterioritat."